SKRIFTLIG FORESPØRGSEL E-2847/01

af Ari Vatanen (PPE-DE) til Kommissionen

(17. oktober 2001)

Om: Øget kapacitet på forbindelsen Mosel/Saône-Rhône

Kommissionen er blevet anmodet om at undersøge, om en øget kapacitet på forbindelsen Mosel/Saône-Rhône kunne være af europæisk interesse. Konstruktionen af de kanaler, som vil være nødvendige for at forbinde Mosel-, Saône- og Rhônefloden, indebærer, at Middelhavet, Sortehavet, Nordsøen og Østersøen ligeledes forbindes via et flod- og kanalsystem. Der vil være en risiko for, at flodbækkenerne i Seinen, Rhinen, Rhône og Mosel forbliver blindgyder, hvis der ikke skabes muligheder for udvikling af de økonomiske aktiviteter på denne nord-syd akse, som befinder sig midt i en meget vigtig euro-korridor.

Det nævnte system vil have følgende fordele:

- hvert skib på 3 000 ton svarer til cirka 200 lastbiler, hvilket vil frigøre vejkapacitet og dermed naturligvis være gunstigt for miljøet

- hver container har en kostpris pr. ton/kilometer, der er vurderet til halvdelen af omkostningerne ved godstransport ad jernbane

- hydro-elektrisk produktion er i overensstemmelse med målsætningerne for Kyoto-protokollen om klimaændringer.

Det vil koste omkring 4 mia. EUR at øge kapaciteten på forbindelsen Mosel-Saône, hvilket vil hindre en overbelastning af krydsningspunktet for de største internationale trafikstrømme.

Hvad mener Kommissionen om et sådant projekt?

Overvejer Kommissionen at udføre undersøgelser, som kan evaluere projektets fordele og gennemførlighed?

Hvilke muligheder for fælleskabsfinansieringer foreligger der (f.eks. inden for rammerne af de transeuropæiske net)?

Svar afgivet på Kommissionens vegne af Loyola de Palacio

(30. november 2001)

Kommissionen har i 2000 modtaget to ansøgninger om finansiel støtte til projektet vedrørende en forbindelse mellem Mosel og Sâone-Rhône, i henhold til Rådets forordning (EF) nr. 2236/95 af 18. september 1995 om de generelle regler for Fællesskabets finansielle støtte inden for de transeuropæiske net(1). Ansøgninger vedrører forundersøgelsen og anlægsarbejderne i forbindelse med hævning af broerne og uddybning af Mosel.

Ved gennemgangen af disse to ansøgninger viste det sig, at projekterne ikke var tilstrækkeligt modne i teknisk henseende. De beløb, der anmodedes om, var endvidere på mindre end 1 million EUR. Europa-Parlamentet henstillet til Kommissionen, at den generelt ikke yder finansiel støtte til det transeuropæiske net på mindre end 1 million EUR. I betragtning af det samlede disponible budget for 2000, har Kommissionen derfor i samråd med de franske myndigheder besluttet sig for at prioritere projekter i Frankrig, der teknisk set er mere modne, og som beløber sig til højere beløb.

I hvidbogen om den europæiske transportpolitik frem til 2010(2) erkendes den vandvejstransportens vigtige rolle, da denne transportform er både energi- og paldsbesparende. Kommissionen bemærker i den forbindelse, at Mosel-/Saône-Rhône-forbindelsen vil komme til at udgøre den eneste flodforbindelse mellem Nordsøen og Middelhavet, eftersom projektet til kanalen mellem Rhinen og Rhône officielt er opgivet af den pågældende medlemsstat. I forslaget til ændring af Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(3), vedtaget af Kommissionen den 2. oktober 2001(4), optræder forbindelsen Mosel-/Saône-Rhône fortsat som en planlagt vandvej på kortet over nettet af sejlbare vandveje. I henhold til artikel 11 i denne beslutning skal moderniseringsarbejdet eller skabelsen af en ny vandvej på denne akse gøre det muligt at nå klasse Va/Vb, dvs. for fartøjer på op til 3000 tons.

Såfremt der indgives en ny ansøgning vedrørende Mosel-/Saône-Rhône-forbindelsen, vil Kommissionen på ny undersøge mulighederne for finansiel støtte i medfør af den ovennævnte forordning, baseret på projektets kvalitet og samt de disponible budgetmidler.

(1) EFT L 228 af 23.9.1995.

(2) KOM(2001) 370 endelig udg.

(3) EFT L 228 af 9.9.1996.

(4) KOM(2001) 544 endelig udg.